《送陈兼应辟兼寄高适贾至》
唐代·独孤及

结绿处燕石，卞和不必知。所以王佐才，未能忘茅茨。

罢官梁山王，穫稻楚水湄。适会傅岩人，虚舟济川时。

天网忽摇顿，公才难弃遗。凤凰翔千仞，今始一鸣岐。

上马指国门，举鞭射书帷。预知大人赋，掩却归来词。

天子方在宥，朝廷张四维。料君能献可，努力副畴咨。

旧友满皇州，高冠飞翠蕤。相逢绛阙下，应道轩车迟。

高侯秉戎翰，策马观西夷。方从幕中事，参谋王者师。

贾生去洛阳，焜耀琳琅姿。芳名动北步，逸韵陵南皮。

肃肃举鸿毛，冷然顺风吹。波流有同异，由是限别离。

汉塞隔陇底，秦川连镐池。白云日夜满，道里安可思。

梦想浩盈积，物华愁变衰。因君附错刀，送远益凄其。

四海各横绝，九霄应易期。不知故巢燕，决起栖何枝。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员王郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。